EELNÕU

**Riigikogu otsus**

**„Riigikogu probleemkomisjoni moodustamine rahvastikukriisi lahendamiseks“**

Riigikogu kodu- ja töökorra seaduse § 21 alusel Riigikogu otsustab:

1. Moodustada Riigikogu probleemkomisjon rahvastikukriisi lahendamiseks (*edaspidi komisjon*). Komisjoni koosseis moodustatakse pariteetsuse printsiibi alusel.

**2.** Komisjoni ülesanne on kujundada Eesti rahvastikupoliitikat, et tagada eesti rahvuse, keele ja kultuuri säilimine läbi aegade.

Ülesande täitmiseks komisjon:

2.1. arutab Eesti rahvastikuprobleeme ja võimalusi nende lahendamiseks;

2.2. analüüsib ja kujundab arvamusi eelnõude kohta, mis mõjutavad Eesti rahvastikupoliitikat ja rahvastiku arengut;

2.3. teeb ettepanekuid riiklike poliitikate põhialuste, valdkonna arengukavade, valitsemisala arengukavade ja programmide koostamise, muutmise või täiendamise kohta rahvastikupoliitikasse puutuvates küsimustes;

2.4. analüüsib kogutavat rahvastikustatistikat ühiskonna vajaduste seisukohalt ja teeb vajadusel ettepanekuid statistika kogumise täiustamiseks;

2.5. kaasab rahvastikupoliitikaga seotud huvigruppe komisjoni töösse;

2.6. annab vajadusel arvamusi olulisi demograafilisi mõjusid sisaldavate õigusloomeliste algatuste osas.

**3.**  Komisjonil on õigus nõuda Vabariigi Valitsuselt ja täidesaatva riigivõimu asutustelt oma tööks vajalikke andmeid, samuti nõuda Vabariigi Valitsuse liikme komisjoni istungil osalemist valitsusliikme võimkonda kuuluvate küsimuste kohta teabe saamiseks ning kutsuda komisjoni teavitamiseks ja nõustamiseks komisjoni istungile osalema valitsusasutuste ametnikke ja teisi isikuid.

**4.** Komisjon esitab Riigikogule oma ettepanekud vastavalt probleemide läbitöötamisele ja oma tegevuse lõppemisel lõpparuande.

**5.** Komisjoni volitused kestavad alates käesoleva otsuse jõustumisest kuni Riigikogu selle koosseisu volituste lõppemiseni.

Riigikogu esimees Henn Põlluaas

Tallinn, „…..“ „…….“ 2019. a

Esitatud: 30.04.2019.

Esitajad:

Eesti Konservatiivse Rahvaerakonna fraktsioon

Eesti Keskerakonna fraktsioon

Isamaa fraktsioon